Θα Σε Κάνω Βασίλισσα

Το ***Θα σε κάνω βασίλισσα*** είναι ασπρόμαυρη ελληνική κωμική κινηματογραφική ταινία του 1964, παραγωγής της Καραγιάννης-Καρατζόπουλος, σε σενάριο και σκηνοθεσία Αλέκου Σακελλάριου. Πρωταγωνιστούν οι: Θανάσης Βέγγος, Νίκη Λινάρδου και Λάμπρος Κωνσταντάρας. Η ταινία επιχρωματίστηκε και προβλήθηκε για πρώτη φορά από το Star Channel την 1η Μαρτίου 2026 στις 21:00.

## Πλοκή
Ο Αντώνης Τσιλιβίκης (Θανάσης Βέγγος) είναι ένας αρκετά εύπορος έμπορος. Είναι παντρεμένος επί τέσσερα χρόνια με την Ελένη (Νίκη Λινάρδου) και ζουν σε μια παλιά ετοιμόρροπη μονοκατοικία. Ο Αντώνης είναι εξαιρετικά άπληστος και μίζερος, αφού παρότι είναι ιδιοκτήτης πολλών ακινήτων τα έχει νοικιάσει ή πουλήσει όλα για να επενδύσει τα χρήματα σε νέα ακίνητα και επιπλέον ελέγχει και γκρινιάζει για κάθε μικροέξοδο που κάνει η Ελένη. Αφού φτάνει στο σημείο να πουλήσει κρυφά το καινούργιο αυτοκίνητο που είχε κάνει δώρο στη γυναίκα του, το οποίο εκείνη λάτρευε, και να γίνουν ακόμη μια φορά ρεζίλι στους φίλους τους, Νίκο (Δημήτρης Νικολαΐδης) και Λίτσα (Σούλη Σαμπάχ), πριν από μια βραδινή έξοδο. Λαμβάνουν μια μέρα ένα τηλεγράφημα από τον πλούσιο θείο της Ελένης, Πιτ (Λάμπρος Κωνσταντάρας), που ζει στην Αμερική, ότι επιστρέφει στην Ελλάδα για να την επισκεφθεί. Ο Αντώνης και η Ελένη αναστατώνονται καθώς, στην αρχή του γάμου τους, ο Αντώνης ανάγκασε τη γυναίκα του, παρά τη θέλησή της, να πει στο θείο της ότι έμεινε χήρα ώστε εκείνος να συνεχίσει να της προσφέρει την οικονομική βοήθεια που της έδινε όσο ήταν ανύπαντρη.

Ο Αντώνης, λοιπόν, αποφασίζει να υποδυθεί τον ενοικιαστή στο σπίτι του και μεταμφιέζεται φορώντας ένα μουστάκι, μιας και ο θείος Πιτ δεν τον γνωρίζει καλά φυσιογνωμικά. Υιοθετεί το όνομα Αντώνης Μπεϊζάνης και παρουσιάζεται έτσι στον Πιτ, ο οποίος βλέποντας τις συνθήκες ζωής της ανιψιάς του, αποφασίζει να την γνωρίσει σε έναν νεαρό φίλο του, τον Μπιλ (Γιώργος Μούτσιος), για να γίνουν ζευγάρι. Ο Αντώνης αγανακτεί και προσπαθεί να ελέγξει την κατάσταση χωρίς να αποκαλυφθεί. Προσπαθεί μάταια να αναμειχθεί και να συμμετάσχει στις εκδηλώσεις και τις εκδρομές που κάνουν ο Πιτ με τη γυναίκα του και τον Μπιλ, αλλά δεν τα καταφέρνει. Η Ελένη αποφασίζει εσκεμμένα να τον αποκλείσει από μια εκδρομή στην εξοχή για να τον πιέσει να μετανιώσει για την συμπεριφορά του και, ενώ εκείνος περνά το βράδυ μόνος στο σπίτι γεμάτος αγωνία, η Ελένη στην εκδρομή εξομολογείται την αλήθεια στο θείο της, ο οποίος αποφασίζει να συνεχίσει την υποκρισία για να εξακριβώσει αν ο Αντώνης έχει έστω λίγα ψήγματα πραγματικής αγάπης για οτιδήποτε άλλο εκτός του χρήματος.

Ο Πιτ, για να δοκιμάσει την υπομονή του Αντώνη, ανακοινώνει ότι ο Μπιλ με την Ελένη είναι πλέον ζευγάρι και σκοπεύουν να περάσουν αρκετές μέρες διακοπές μαζί. Τότε εκείνος αναγκάζεται να πει στον θείο ότι δήθεν έχει δεσμό με την Ελένη, ως Μπεϊζάνης, και πρόκειται να παντρευτούν και υπόσχεται να της προσφέρει μια άνετη και πολυτελή ζωή. Όμως εκείνη τη στιγμή έρχεται ένας αστυνομικός (Νικήτας Πλατής) που ζητά τον κύριο Τσιλιβίκη. Αφού αποκαλυφθεί στο θείο ότι είναι ζωντανός, ο Αντώνης δεσμεύεται πλέον με την αληθινή του ταυτότητα να κάνει ευτυχισμένη την Ελένη.

## Διανομή ρόλων
*Θανάσης Βέγγος - Αντώνης Τσιλιβίκης/Αντώνης Μπεϊζάνης**'
*[[Λάμπρος Κωνσταντάρας]] - Πιτ Παπαθεοφιλόπουλος**'
*Νίκη Λινάρδου - Ελένη Τσιλιβίκη**'
*[[Δημήτρης Νικολαΐδης]] - Νίκος
*[[Γιώργος Μούτσιος]] - Μπιλ Σάρρας**'
*Σούλη Σαμπάχ - Λίτσα
*Μήτση Κωνσταντάρα - κυρία Χατζηλαζάρου**
*Ματίνα Καρρά - Ειρήνη
*Γιάννης Βογιατζής - Γεράσιμος
*Νικήτας Πλατής - πράκτορας ασφαλείας
*Γιώργος Τζιφός - Βαγγέλης
*Βιολέτα Σούλη
*Γιάννης Μωραΐτης - Σταμάτης
*Αντώνης Κουφουδάκης - ανθοπώλης

## Κυκλοφορία
Η ταινία έκανε πρεμιέρα στις 9 Νοεμβρίου 1964 στις κινηματογραφικές αίθουσες Άστρον, Έλλη και Κοτοπούλη στην Αθήνα, ενώ συγχρόνως ξεκίνησε να προβάλλεται στους κινηματογράφους Τερψιθέα του Πειραιά, Ανατόλια της Θεσσαλονίκης, Αττικόν της Καβάλας, Ηλέκτρα της Καλαμάτας και Πάνθεoν της Βέροιας.

## Κοινωνικός αντίκτυπος
Η ταινία μπορεί να ιδωθεί και ως μια αλληγορία που μιλάει για τον εκμοντερνισμό της ελληνικής κοινωνίας (περιγράφοντας μια προβληματική μετακόμιση από το παλιό 'νεοκλασικό' στο μοντέρνο διαμέρισμα της πολυκατοικίας) και τις αντιστάσεις, δυσκολίες και διλήμματα που αυτή η διαδικασία εκμοντερνισμού προκάλεσε συνολικά στην ελληνική κοινωνία.

## Παραπομπές


## Εξωτερικοί σύνδεσμοι
*
* Θα σε κανω βασιλισσα στο Veggos.gr

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1964
Κατηγορία:Ταινίες παραγωγής Καραγιάννης - Καρατζόπουλος
Κατηγορία:Ελληνικές κωμικές ταινίες
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Αλέκου Σακελλάριου
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες βασισμένες σε έργα του Αλέκου Σακελλάριου
Κατηγορία:Ταινίες γυρισμένες στην Ελλάδα
Κατηγορία:Ελληνικές ασπρόμαυρες ταινίες
Κατηγορία:Ταινίες με μουσική σύνθεση Χρήστου Μουραμπά